**Tlačová správa**

2. decembra 2020

**Dobrovoľníci nahrali seniorom 1 300 minút príbehov o Sherlockovi Holmesovi**

Bratislava/ **Pretrvávajúca pandémia koronavírusu a opatrenia, ktoré museli zariadenia sociálnych služieb prijať, sú náročné nielen pre ošetrovateľský personál, ale aj samotných klientov.**

**Už niekoľko mesiacov ich nemôžu navštíviť ich blízki a možnosti spoločenského programu majú značne obmedzené. Na podporu a uľahčenie situácie klientov i personálu týchto zariadení, ale aj osamelo žijúcich seniorov v domácnostiach, vznikol kultúrny obsah na spríjemnenie ich dlhých chvíľ. Projekt iniciovali dobrovoľníci zo spoločností Essity Slovakia a Henkel Slovensko, ktorí oslovili aj viaceré osobnosti kultúrneho a spoločenského života.**

**Hudobné vystúpenia aj čítanie príbehov o Sherlockovi Holmesovi**

Na portáli [Malina](http://www.portalmalina.sk), ktorý pomáha rodinám dlhodobo chorých a bezvládnych seniorov s potrebnými informáciami a kontaktmi, pribúdali od jari videonahrávky vystúpení hudobníkov či folklórnych súborov a pozdravy umelcov, ktorí sa u seniorov tešia veľkej obľube. Najnovšie k nim pribudli aj čítania dobrodružných príbehov vo forme videonahrávok.

*„Čítané príbehy púšťané na tablete z Portálu Malina našim klientom v zariadení spríjemňujú čas trávený v izbe. Aspoň čiastočne im nahrádzajú chýbajúce návštevy blízkych a príjemný hlas čítajúcich osobností vytvára atmosféru, že sa necítia sami,“* vysvetľuje odborná garantka a iniciátorka portálu Malina Zuzana Fabianová, ktorá je zároveň aj generálnou manažérkou zariadení OC Lipová a ZSS Slnečný dom v Humennom.

Do čítania série príbehov Dobrodružstvá Sherlocka Holmesa sa zapojilo už 57 dobrovoľníkov zo spoločností Henkel Slovensko a Essity Slovakia. Spolu s osobnosťami kultúrneho a spoločenského diania napríklad herečkami Kristínou Svarinskou, Lujzou Garajovou Šramekovou, Táňou Pauhofovou, Kristínou Tormovou a moderátorkou Kvetkou Horváthovou, nahrali viac ako 1 300 minút príbehov najznámejšieho detektíva.

Poslanie projektu zaujalo aj známe političky Janu Žitňanskú a Vladimíru Marcinkovú, ktoré sa do čítania ochotne zapojili. *„Som nesmierne rada, že som mohla byť súčasťou projektu, ktorého cieľom je zmierňovať dopady sociálnej izolácie seniorov prostredníctvom čítania kníh. Pretože verím, že aj malé gestá spolupatričnosti nám môžu pomôcť zvládať aktuálnu situáciu o čosi lepšie,“* povedala Jana Žitňanská, predsedníčka Výboru NR SR pre sociálne veci.

**Dobrovoľníci pomáhajú aj virtuálne**

Súčasná situácia neteší ani dobrovoľníkov zo spoločností Essity Slovakia a Henkel Slovensko, ktorí dnes nemôžu navštíviť seniorov v zariadeniach osobne. Desiatky z nich sa preto radi zapojili do čítania kníh a aspoň takto „na diaľku“ sa im snažia zmierňovať vplyv súčasnej epidemickej situácie.

*„Starostlivosť o seniorov a búranie medzigeneračných priepastí je dlhodobo našou hlavnou témou pre oblasť dobrovoľníctva. Pred vypuknutím koronakrízy naši zamestnanci v rámci svojich dobrovoľníckych aktivít so seniormi aktívne trávili čas napríklad vonku na prechádzkach, učili ich základom nordic walkingu či organizovali cestovateľské besedy a tvorivé dielne. Keďže tieto aktivity museli byť pozastavené, mnohí z nich sa radi zapojili do čítania príbehov a pripojili sa aj takí, ktorí s dobrovoľníctvom doposiaľ skúsenosti nemali.“* hovorí Zuzana Kaňuchová, riaditeľka korporátnej komunikácie zo spoločnosti Henkel Slovensko.

 „*V spoločnosti Essity Slovakia sa kontinuálne venujeme podpore zariadení dlhodobej starostlivosti na Slovensku a citlivo vnímame, ako sú pretrvávajúcou pandémiou zasiahnuté. Teším sa, že naši zamestnanci čítaním kníh pomáhajú zaujať klientov týchto zariadení a zároveň aj trochu odbremeniť ošetrujúci personál,“* vysvetľuje Monika Hradecká, riaditeľka pre public affairs zo spoločnosti Essity Slovakia, ktorá je okrem iného aj výrobcom inkontinenčných pomôcok TENA.

**Užitočné informácie aj zábava na jednom mieste**

Portál Malina slúži v prvom rade na pomoc pre ľudí, ktorí potrebujú nájsť najvhodnejšie zariadenie pre bezvládneho príbuzného alebo sa starajú o seniorov doma. Už takmer dva roky plní úlohu akéhosi informačného kompasu, ktorý spojil 257 zariadení sociálnych služieb. Ošetrujúci personál na ňom nájde inšpiratívne edukačné aktivity aj užitočné poznatky z oblasti zdravotnej a sociálnej starostlivosti.

Hudobné vystúpenia aj videonahrávky s čítaním príbehov sú postupne zverejňované na webovom portáli [Malina](http://www.portalmalina.sk) v sekcii videá.

**O spoločnosti Henkel**

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2019 dosiahla obrat vo výške 20 mld. eur a upravený prevádzkový zisk približne vo výške 3,2 mld. eur. Henkel zamestnáva viac než 52 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný záujem vytvárať trvalo udržateľné hodnoty a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

Na Slovensku pôsobí Henkel vo všetkých troch strategických oblastiach už od roku 1991. Henkel Slovensko predáva viac ako 50 značiek a dnes zamestnáva viac ako 1 900 pracovníkov.

**Kontakt**

Elena Valovičová

valovicova@seesame.com

 +421 917 859 956